STARATELJSTVO

Starateljstvo jeste institut pordičnog prava koji uređuje odnose između lica koje nema poslovnu sposobnost ili mu je poslovna sposobnost ograničena sa licem koje je zaduženo da se o njemu stara. Potreba za starateljstvom se ogleda u tome što se licu koje u skladu sa zakonom ne može samostalno preduzimati pravne posle dodeljuje lice, staratelj, čija je uloga da u postupa u skladu štićenika te da štiti njegove lične interese kao i interese u pravnim odnošajima štićenika sa trećim licima. Staratelj se postavlja maloletnom detetu koje nema roditelje (budući da su roditelji zakonski zastupnici deteta tj. “staratelji” već po svojoj prirodi odnosa sa detetom) kao i punolentnom licu kome je poslovna sposobnost delimično ili u potpunosti oduzeta. Staratelj je dužan da se stara da čuvanje, podizanje, vaspitavanje i obrazovanje maloletnog štićenika što pre dovede do njegovog osposobljavanja za samostalan život. Staratelj je dužan da se stara da se otklone razlozi zbog kojih je punoletni štićenik lišen poslovne sposobnosti te da se on što pre osposobi za samostalan život. U pitanjima starateljstva te odnosa staratelja i štićenika kontrolnu ulogu te ulogu nadzora ima Centar za socijalni rad.

Odluku o stavljanju pod starateljstvo donosi organ starateljstva (Centar za socijalni rad) i ova odluka sadrži i plan staranja. Ova odluka sadrži imenovanje staratelja te odluku o mestu stanovanja štićenika. Ukoliko je štićenik stariji od 10. godina ima pravo da se izjasni o svom stavu o tome ko bi treba biti njegov staratelj.  Za staratelja se postavlja lice koje ima lična svojstva i sposobnosti potrebne za obavljanje dužnosti staratelja, a pristalo je da bude staratelj.  Za staratelja se prvenstveno postavljaju supružnik, srodnik ili hranitelj štićenika, osim ako interes štićenika ne nalaže drugačije.

Za staratelja se ne može postaviti:

1. lice koje je potpuno ili delimično lišeno poslovne sposobnosti;

2. lice koje je potpuno ili delimično lišeno roditeljskog prava;

3. lice čiji su interesi u suprotnosti sa interesima štićenika;

4. lice od koga se, s obzirom na njegove lične odnose sa štićenikom, roditeljima štićenika ili drugim srodnicima, ne može očekivati da će pravilno obavljati poslove staratelja.

Staratelj upravlja imovinom štićenika koju ovaj nije stekao radom (tom imovinom štićenik koji je navršio 15. godinu života samostalno upravlja) te ima pravo i da raspolaže ovom imovinom uz prethodnu saglasnost Centra za socijalni rad. Staratelj je dužan da Centru za socijalni rad podnosi godišnje izveštaje o stanju imovine štićenika.

Za dužnosti koje obavlja Staratelj ima pravo na naknadu troškova i pravo na nagradu. I jedno i drugo se isplaćuju iz redovnih prihoda štićenika, osim ako se time ne ugrožava njegovo izdržavanje.

Staratelj je dužan da pribavlja sredstva za izdržavanje štićenika a onda dolaze iz štićenikovih prihoda, sredstava dobijenih od lica koja su po zakonu dužna da izdržavaju štićenika (npr. roditelji, babe i dede, srodnici), štićenikove imovine (npr. po osnovu zakupa, prihoda od hartija od vrednosti itd.), i sredstava socijalne zaštite

Starateljstvo prestaje:

1. kada maloletni štićenik navrši 18. godinu života;

2. kada maloletni štićenik stekne potpunu poslovnu sposobnost pre punoletstva;

3. kada maloletni štićenik bude usvojen;

4. kada bude doneta pravnosnažna sudska odluka o vraćanju roditeljskog prava odnosno o sticanju ili vraćanju poslovne sposobnosti roditelju maloletnog štićenika;

5. kada bude doneta pravnosnažna sudska odluka o vraćanju poslovne sposobnosti punoletnom štićeniku;

6. kada štićenik umre.

Starateljstvo može da prestane i kada roditelj koji se nije starao o detetu ili se starao o detetu na neodgovarajući način počne da se stara o detetu na odgovarajući način.